بودانین خوشبخت و هارمونییالی یاشاماق اوچون 10 درسی
بودانین خوشبخت و هارمونییالی یاشاماق اوچون 10 درسی
گونئل ائیوازلینین ترجومهسینده
1. آزدان باشلاماق. بو چوخ نورمالدیر. کوزه بئله بیردن-بیره دولمور. هر شئی داملا-داملا چوخالیر. اگر صبرلیسینیزسه، هر شئی سیزده چوخ اوغورلو آلیناجاق. یادینیزدا ساخلایین، اوغور اونو گؤزلهیهنه گلیر. زحمت چکنلری تاپیر.
2. دوشونجه. دوشونجهمیز، هر شئییمیزدیر. اگر اینسان بئینی، نئقاتیوله، منفی ایشلر و حرکتلر حاقیندا دوشونمکله یوکلهنیبسه، اونو حیاتی بویو منفیلیکلر موشاییعت ائدهجک. قارشیمیزا چیخانلار، یاشانتیلاریمیزین، دوشونجهلریمیزین محصولودور. دوغرو یاشاماق اوچون، دوغرو دوشونمهلیسن!
3. باغیشلاماق. نه قدر حیدّتلی اولسانیز بئله، باغیشلاماغی باجارین. کینی، نیفرتی داخیلینیزده بوغون. بو، سیزی باشقالاریندان فرقلندیرر، ایچینیزه راحاتلیق گتیرر.
4. ائتدیکلرینیزین سببی وار. اینکیشاف ائتمک اوچون حرکت ائتمهلیسینیز. شؤهرت، اوغور، گؤزل حیات طرزی، اینکیشاف، زحمت چکنلرین یانینا گلیر.
5. آنلاماغا چالیشین. بیز، حقیقت اوغروندا موباریزه آپارماغا یادیرغامیشیق. بیرینجی آنلاماغا چالیشین، سونرا باشقاسینین سیزی آنلاماسینا چالیشین. اؤزونوزدن باشلایین. دینلهمگی باجارین، نظره آلماغی باجارین.
6. اؤزونوزه غالیب گلین. اؤزونه غالیب گلمک اوچون، نفسینه، شوعورونا، دوشونجهلرینه غالیب گل. دوشونجهنیز سیزین الینیزده دیر. اینکیشافینیزین، گلهجکده گؤرمک ایستهدیکلرینیزین خریطهسینی بئینینیزده جیزین. دوشونجهلرینیز، سیزدن آسیلی اولمالیدیر. " من اؤز دوشونجه لریمی ایداره ائده بیلرممی؟ " سوالینی وئره بیلرسینیز. جاواب بئله دیر: " سیز، بیر سرچهنین باشینیز اوزهرینده اوچماسینا مانع اولا بیلمزسینیز، آما، باشینیز اوزرینده یووا قورماسینا مانع اولمانیز شوبههسیزدیر "
7. هارمونییادا یاشایین. هارمونییا داخیلینیزدن گلیر. اونو کناردا آختارمایین. هارمونییا - یئنی آلدیغینیز آوتوموبیل دئییل، ائو دئییل. هارمونییا داخیلینیزده برقرار اولموش صولح و امین آمانلیقدیر.
8. خئییرخواه اولون. سشوکر ائدین. اطرافینیزدا اولان اینسانلارا صیدق اورکدن خوشبختلیک آرزولاماغی باجارین. باشقاسی اوچون دوعا ائتمگی باجارین. باشقاسی اوچون سئوینمگی، اوغور دیلهمگی باجارین. حیرص زامانی بئینی حیسّلر ایداره ائدیر، همین آندا صبرلی اولوب، گوزگویه یاخینلاشین. او، غضبلی اینسانی تانیییرسینیزمی؟ مگر او سیزسینیزمی؟ بس بوندان اؤنجه کی ، گؤزل، حلیم اینسان هانی؟ موقاییسه ائدین. هانسی یاخشیدیر؟ هر گون دوشونون - یاشاییرسینیز. سالاماتسینیز.
بلکه ده، سیزدن فرقلی اولاراق بو صاباح، کیمسه اویانماییب، بلکه کیمسه سونونجو دفعه ابدی یاتیب. آما، سیز، ساغ و سالاماتسینیز.
تشککور ائتمگی، میننتدارلیق ائتمگی باجارین. گئنیش، مرحمتلی اورگینیز، سیزی اوجالاردان اوجا ائدهجک.
9. امینلیک حیسّی. اگر اوغورسوزلوغا دوچار اولموشسونوزسا، سبب، نه ائتدیگینیزی بیلمهمک دئییلدی، بونون سببی، اؤز بیلگیلرنیزه آرخایین اولماماق ایدی. کیمینسه ایستیقامتی، بیلگیلرینین امینلیگی ایله دئییل، اؤزونوزه گوون ایله حرکت ائدین.
10. سیاحت. حیات سیاحتدیر! اؤز خوشبختلیگینیزی، نامعلوم بیر زامانا پلانلاشدیرمایین. قارشینیزا قویدوغونوز مقصد اوغروندا موباریزه آپارین. بو موباریزه ده غالیب گلین. گوجونوزه اینانین. من ضعیفم، باجارمارام دئمهیین. یاشادیغینیز حیات سیاحتینین، رنگارنگ، ماراقلی، سئوینج دولو، خوشبختلیک دولو اولماسی سیزدن آسیلیدیر!
Avanqard.net
کؤچورن: عباس ائلچین
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab taq_Latn azb_Arab